送張太博知岳州
作者：司馬光
朝代：宋

paragraphs: 嚴風秀木折爲薪，得罪由來爲出羣。
粥粥黄雞憎鸖介，芄芄青蔓掩蘭薰。
天資讒嫉多端巧，人極精明不易分。
飲水豈言吳刺史，謗書翻似馬將軍。
波濤洶涌動寒野，樓閣嶣嶤壓暮雲。
紅葉寺深秋暖見，蒼山鐘迥夜清聞。
何妨絕境聊爲中，正恐中朝亟用君。
身外百愁俱擲置，放歌沈飲且醺醺。